R341 m. vir vuil Vaal opsy gesit | Netwerk24
Deur Jeanelle Greyling en News24 10 April 2019 05:00
Bykans R341 miljoen is opsy gesit om die rioolwatersuiweringsaanlegte in die Vaaldriehoek te herstel.
Gugile Nkwinti, minister van water en sanitasie, het Vrydag dié aankondiging gedoen en die hoop uitgespreek dat dit verdere besoedeling van die Vaalrivier sal keer.
Dié foto's van die rioolwater wat in die straat afloop, is in die sake- gebied van Vanderbijlpark geneem. Foto's: SAVE THE VAAL ENVIRONMENT VIA FACEBOOK
Die bewaringsgroep Save the Vaal Environment (Save) het enkele dae tevore foto's van die rioolwater in die strate van Vanderbijlpark in die Vaaldriehoek op sy Facebook-blad gedeel.
"Vanderbijlpark is een van die dorpe wat stadig letterlik in 'n rioolput wegsink," skryf die groep.
"Die nasionale regering sleep voete om 'n oplossing en finansiering vir die vervalle rioolwerke van drie rioolsuiweringsnetwerke en 44 pompstasies te kry. Weens die druk stort die rioollyne ineen," lui die inskrywing.
Nkwinti het gesê hy glo wanneer al die rioolsuiweringsaanlegte in 'n werkende toestand is, sal dit help om die besoedeling in die Vaalrivier hok te slaan.
"Dit lyk soos Venesië wat in seewater wegsink," skryf Neil Anthony Peter Millward in die kommentare by dié foto.
Dié geld sal onder meer ook gebruik word om 250 mense op te lei as loodgieters en skrynwerkers asook om mense se landbouvaardighede op te skerp.
Die Suid-Afrikaanse weermag sal ook 2 000 mense oplei om die 44 pompstasies te beman totdat die projek voltooi is, waarskynlik teen Maart aanstaande jaar.
Nkwinti het daarop gewys dat sowat 120 000 huishoudings voordeel sal trek uit die jongste opgraderings by die Sebokeng-suiweringsaanleg, wat teen Mei voltooi behoort te wees.
Die volgende fase van die projek sal na raming in Julie begin. Die nuut gestigte bestuursagentskap vir die Vaal-opvangsgebied sal voortaan ook die waterbronne in die gebied beskerm.
Van die take wat die agentskap sal verrig, is onder meer om die toestand van die water en die rivier te monitor en om besoedeling aan te meld en oortreders vas te trek, het Nkwinti gesê.
Daar word ook van die agentskap verwag om mense bewus te maak en in te lig oor die beskerming van die waterbronne en om lisensies vir die gebruik van water uit te reik.